Toppidrettssjefen: - Proppen gikk ut
- Det er fantastisk deilig å se at håndballjentene får brukt kreftene og det de kan, jubler toppidrettssjef Jarle Aambø. Han har hatt noen tunge OL-dager med bare to norske medaljer til nå, men i dag jublet han på tribunen. - Det virker som det var en propp som gikk ut av det norske laget etter pausen, sier Aambø og snakker om hvordan Norge snudde 9-15 til 21-19 seier. - Og nå går de rett til finalen? - Håndballen er også rund og vi må ta en kamp av gangen, men det er veldig befriende å se at de fikk det til mot Brasil, sier toppidrettssjefen til VG Nett. Først må Sør-Korea beseires. Sørkoreanerne vant 24-23 i en svært spennende kamp mot Russland. Norge har spilt uavgjort mot Sør-Korea tidligere i mesterskapet. Idrettspresident Børre Rognlien fulgte også kampen fra tribunen: - Undrenes tid er ikke forbi, jubler han. - Det var utrolig hyggelig å se at jentene fant seg selv i 2. omgang. Keeperen var jo fenomenal og dermed ble det også kontringsmål. Jeg synes jeg så at selvtilliten vokste for hvert mitt, sier Børre Rognlien til VG Nett.- Vi har veldig lyst til å spille finalen. Det skal vi gjøre alt for å klare, sier Gøril Snorroeggen. - Har det endelig løsnet nå? - Det kommer ikke noe automatisk i semifinalen heller, men vi må i hvert fall kjøre tempo og springe. Det er det vi er gode på, mener hun. Camilla Herrem er enig med Snorroeggen: - Vi håper alltid på finale. Det er godt å få en kamp som denne. Seieren mot Brasil gir oss mye selvtillit. Nå er vi tilbake der vi skal være - med masse tempo. Og alle jentene er i godt humør.Gøril Snorroeggen storspilte den siste halvtimen mot Brasil. Etterpå hadde hun denne forklaringen på Norges snuoperasjon: - Knallhardt forsvarsspill og Kari (Aalvik Grimsbø) stod kjempebra bak der. Brasilianerne var veldig slitne og vi kunne kjøre tempo. Det er godt det endelig løsnet, fastslår Snorroeggen. - Dere mistet ikke troen? - Nei, vi var veldig klare i pausen på at dette skal vi klare. Vi så at vi fortsatt hadde muligheter. Linn-Kristin Riegelhuth Koren mener at det viktigste var at de jobbet til det var gått 60 minutter: - Beinhard jobbing, særlig i forsvar, er hemmeligheten. Brasil klarer ikke å henge med når vi kontrer. Og da får vi også større selvtillit. - Vi vet at ting kan snu fort i håndball, og det handler om aldri å slutte å tro på seg selv, sier Karoline Dyhre Breivang.
Toppidrettssjef Jarle Aambø var glad da håndballjentene tok seg til semifinalen - i et OL som så langt kun har gitt to norske medaljer.